adhE geeni transkriptsioonitase tõuseb kõrge NADH/NAD+ suhte korral. Transkriptsiooni represseerib NarX/NarL süsteem. Lisaks kontrollitakse adhE geeni ekspressiooni ka translatsiooni tasemel. Selleks, et translatsioon saaks toimuda, on vaja, et RNaasIII lõikaks adhE geeni mRNA sekundaarstruktuuri. Aeroobsetes tingimustes on ensüüm kiiresti lagundatav. Ensüümi eluea lühenemine aeroobsetes tingimustes aitab atsetüül-CoA suunata eelistatult TCA tsüklisse, vältides sel viisil süsiniku ja energia raiskamist etanooli produtseerimiseks, mida niikuinii rakust väljutatakse.